Margrethe Vestager (RV), 2010-03-05:
Det Radikale Venstre har interesseret sig for det her spørgsmål også igennem et samråd for nylig, fordi det jo er en god nyhed, at regeringen har besluttet at videreføre afgiftsfritagelsen frem til 2015.
At det så er en beslutning, der er taget, uden at man ved, hvad den koster, er noget andet og måske ikke helt uventet for flertallet.
Det er lidt ekstravagant, synes jeg nok, at tage sådan en beslutning og bestemme sig for, at de, der køber en konventionel bil, skal betale en øget registreringsafgift for at betale for det på den måde, uden at man dermed kan sige eller have en forventning til, hvor meget det kommer til at koste.
Det kunne ministeren nemlig ikke oplyse under samrådet.
Han havde så at sige ingen anelse om, hvad det ville betyde for registreringsafgiften på konventionelle biler.
Når jeg synes, det er vigtigt, er det, fordi jeg synes, det er fair nok, at folk ved, hvad priserne er, også hvad det betyder for priserne på brugte biler.
For det vil jo altså også give en endnu stærkere tilskyndelse til at overveje, om den næste bil skal være en elbil.
For os at se er noget af det mest afgørende, at de forskellige myndigheder, det være sig ministerier, styrelser, kommuner, ser det her som et fælles projekt.
Og vi savner, at regeringen udnævner én ansvarlig minister til at koordinere det her område.
For vores bedste skøn er, at det naturligvis er både Klima- og Energiministeriet, Energistyrelsen og Transportministeriet; det er givetvis også Miljøministeriet; Færdselsstyrelsen har sikkert også noget at skulle have sagt osv. osv. Risikoen er selvfølgelig, at tingene kommer til at foregå med en forskellig og underlig timing.
Noget bliver glemt, noget bliver udsat, noget er ikke til rådighed på samme tid.
Når det er vigtigt, er det jo bl.a., fordi vi har brug for minimumsstandarder for den software, den elektronik, der skal gøre, at en elbil kan kommunikere med elnettet, sådan at vi får de fordele, som der her er talt om, og undgår nogle af de ulemper, som der her er talt om.
Og det er uanset, om det er relæet, der slår fra i tide og utide, eller om man ender i den, synes jeg nok, skrækindjagende situation, at ledningerne begynder at brænde og tager huset med i købet.
Så der er virkelig noget at gøre for at sørge for, at den her slags grundlæggende myndighedsopgaver er løst.
Derfor håber jeg meget, at ministeren vil sørge for, at der er tempo, vedholdenhed og fokus i de forløb for at sørge for den slags ting.
Når det er vigtigt, er det, fordi vi ønsker, at konkurrencen om markedet skal hjælpe os med at introducere elbiler i Danmark.
Det er vigtigt, at flere forskellige billeverandører, at flere forskellige leverandører kan gå sammen eller overveje, hvordan vi får en tilstrækkelig konkurrence på det her område.
Jeg tror, at det kan blive kolossalt godt for Danmark at få elbiler ind, og jeg deler på ingen måde den pessimisme, som bl.a. Dansk Folkepartis ordfører har givet udtryk for, når det kommer til elbiler.
Elbiler er en del af løsningen, også for at få balanceret hele vores elsystem.
Hvis man kombinerer en fokuseret indsats fra myndighederne, så de forskellige aktører på markedet, leverandører af biler, leverandører af infrastruktur, kan være til stede, så kan vi også komme i gang med det her.
Og hvis regeringen finder ud af, hvor dyrt det i virkeligheden bliver at få en helt almindelig bil, så tror jeg også, det bliver helt almindeligt attraktivt for borgerne at overveje at få en elbil, i hvert fald på lidt kort sigt.
Derfor håber vi meget, at det her beslutningsforslag vil være en anledning til, at regeringen koordinerer sit arbejde i stedet for at håbe på det bedste i de forskellige ministerier og styrelser og så derefter bare lade stå til.
På den baggrund kan vi ikke støtte forslaget, men finder sådan set, at debatten i dag har været utrolig gavnlig, for jeg tror, at de, der har lyttet til debatten, har fået en meget, meget klar opfattelse af, at der altså er nogle, der tror på, at vi kan omlægge vores bilpark og omlægge vores elsystem, og at der altså så er nogle, der ikke gør det.